જયારે આપણે અન્ય વિષયો સાથે જ્યોતિષ ની એક વિષય તરીકે તુલના કરીએ ત્યારે સૌથી મોટી જે તૃટી ઉડી ને આંખે વળગે છે તે એ છે કે જ્યોતિષ વિષય નો અભ્યાસ કરવા માટે નું કોઈ સર્વગ્રાહી પ્રમાણિત પુસ્તક નથી કે નથી કોઈ વ્યવસ્થીત અભ્યાસક્રમ. વિદ્વાનો પોત પોતાની અનુકુળતા અને માન્યતા મુજબ આગવા નિયમો બનાવી ગાડું ગબડાવતા જોવા મળે છે. કોઈ ઘટના બની જાય પછી ' આ તો અમે ભાખેલું..!' એમ કહી બડાશ મારનાર વિદ્વાનો નો કોઈ તોટો નથી. વળી ઘટનાઓ નું પૃથક્કરણ જ્યોતિષ નિયમો ને આધારે કરી પોતાની વિદ્વતા છતી કરવા જ્યોતિષ સંમેલનોમાં જાણે હોડ લાગે છે. ધન ઉપાર્જન નું દબાણ કહો કે ઘેલછા એટલી વકરી ચુકી છે કે પ્રમાણિકતા થી નિયમોને સંશોધિત કરવા માટે કોઈ ની પાસે સમય જ નથી. કુંડળી ના ગ્રહો નું બળાબળ, તેમના પરસ્પર સંયોગ વગેરે બાબતો નું તાર્કિક વિશ્લેષણ કરવાને બદલે જે તે બાબત પર જુના ગ્રંથો માંથી સંસ્કૃત શ્લોક નો સંદર્ભ આપી દઈ ઇતિશ્રી કરી દેનારા વિદ્વાનો ની સંખ્યા વધતી જાય છે. જ્યોતિષ સેમિનાર અને સંમેલનો ની સંખ્યા વધતી જાયછે તે આનંદ ની વાત છે પરંતુ આંગળી નાં વેઢે ગણી શકાય તેવી જુજ સારી સંસ્થાઓને બાદ કરતા મોટે ભાગે તો આ સંમેલનો નો ઉદ્દેશ તેમના સભ્યોને વિવિધ પ્રમાણપત્ર અને ઉપાધીયોથી સન્માની તેઓનું વ્યવસાયિક મૂલ્ય વધારવાનું હોય છે.